KKP สินเชื่อเติบโตดี
KKP ยังอาศัยหลักความรอบคอบ โดยพิจารณาอย่างระมัดระวังถึงปัจจัยด้านต่างๆ รวมถึงผลกระทบที่อาจจะเกิดขึ้นจากความไม่แน่นอนและความผันผวนทางเศรษฐกิจ
KKP ยังอาศัยหลักความรอบคอบ โดยพิจารณาอย่างระมัดระวังถึงปัจจัยด้านต่างๆ รวมถึงผลกระทบที่อาจจะเกิดขึ้นจากความไม่แน่นอนและความผันผวนทางเศรษฐกิจ
5 พ.ย. 2565

คุณค่าบริษัท
ธนาคารเกียรตินาคินภัทร จำกัด (มหาชน) หรือ KKP และบริษัทย่อย รายงานผลประกอบการที่ดีต่อเนื่อง โดยธนาคารและบริษัทย่อยมีกำไรสุทธิไตรมาส 3/2565 ที่ 2,083 ล้านบาท เพิ่มขึ้น 41.0% เมื่อเทียบไตรมาส 3/2564 และเพิ่มขึ้น 2.5% เมื่อเทียบกับไตรมาส 2/2565 ที่ 2,033 ล้านบาท และมีกำไรเบ็ดเสร็จรวม 2,083 ล้านบาท เพิ่มขึ้น 27.8% จากไตรมาสเดียวกันปี 2564 โดยผลประกอบการในธุรกิจธนาคารพาณิชย์สามารถทำได้ดี โดยปรับเพิ่มขึ้นทั้งในส่วนรายได้ดอกเบี้ยสุทธิและรายได้ค่าธรรมเนียมจากธุรกิจการให้สินเชื่อตามการขยายตัวของสินเชื่อที่ยังคงเติบโตได้ต่อเนื่อง
สำหรับไตรมาส 3/2565 รายได้ดอกเบี้ยสุทธิปรับเพิ่มขึ้น 24.9% จากสินเชื่อของธนาคารที่ขยายตัวได้ดีต่อเนื่อง สำหรับงวด 9 เดือนแรกปี 2565 KKP และบริษัทย่อยมีกำไรสุทธิ เท่ากับ 6,172 ล้านบาท เพิ่มขึ้น 43.7% จาก 9 เดือนแรกปี 2564 และมีกำไรเบ็ดเสร็จรวมเท่ากับ 5,864 ล้านบาท เพิ่มขึ้น 18.0% จากงวดเดียวกันปี 2564 KKP รายงานกำไรสุทธิต่อหุ้นขั้นพื้นฐานไตรมาส 3/2565 ที่ 2.46 บาท เทียบช่วงเดียวกันปี 2564 ที่ 1.75 บาท เพิ่มขึ้น 40.6%
KKP มุ่งเน้นขยายสินเชื่อไปในประเภทที่ให้ผลตอบแทนที่เหมาะสมและมีคุณภาพสินเชื่อที่ดี โดย ณ สิ้นไตรมาส 3 ปี 2565 สินเชื่อมีการขยายตัว 17.3% จากสิ้นปี 2564 โดยเป็นการขยายตัวในสินเชื่อทุกประเภท ขณะที่นับเฉพาะไตรมาส 3/2565 สินเชื่อมีการเติบโต 7.0% เมื่อเทียบกับในไตรมาส 2/2565 ที่เติบโตเพียง 2.9% สัดส่วนรายได้จากสินเชื่อของ KKP ณ สิ้นไตรมาส 3/2565 โดยหลักมาจากสินเชื่อเช่าซื้อรถยนต์มียอดสินเชื่อรวม 179,712 ล้านบาท คิดเป็น 49.12% ของสินเชื่อทั้งหมด
รองลงมาเป็นสินเชื่อบุคคล, Micro SME, ที่อยู่อาศัยมียอดสินเชื่อรวม 65,376 ล้านบาท คิดเป็น 17.87% ของสินเชื่อทั้งหมด สินเชื่อบรรษัทและสินเชื่ออื่น ๆ 64,421 ล้านบาท คิดเป็น 17.61% ของสินเชื่อทั้งหมด สินเชื่อธุรกิจ 56,988 ล้านบาท คิดเป็น 15.58% ของสินเชื่อทั้งหมด ส่วนรายได้ที่มิใช่ดอกเบี้ย ปรับเพิ่มขึ้น 2.5% โดย บล.เกียรตินาคินภัทร มีส่วนแบ่งตลาดเป็นอันดับที่ 1 ในตลาดหุ้นไทย (SET และ mai ไม่รวมบัญชีซื้อขายหลักทรัพย์ของบริษัท) โดยมีส่วนแบ่งตลาดสำหรับไตรมาส 3/65 ที่ 17.87%
ตัวเลข NPL หรืออัตราส่วนหนี้สินที่ไม่ก่อให้เกิดรายได้ไตรมาส 3/2565 ของ KKP และบริษัทย่อยมีจำนวน 11,149 ล้านบาท คิดเป็น 3% ของสินเชื่อรวม ปรับลดลงจากไตรมาส 3/2564 ที่ระดับ 3.5% และอยู่ในระดับคงที่เท่ากับ ณ สิ้นปี 2564 ที่ 3%
ถือว่า KKP ยังอาศัยหลักความรอบคอบ โดยพิจารณาอย่างระมัดระวังถึงปัจจัยด้านต่าง ๆ รวมถึงผลกระทบที่อาจจะเกิดขึ้นจากความไม่แน่นอนและความผันผวนทางเศรษฐกิจที่ยังคงมีอยู่ โดยผลขาดทุนด้านเครดิตที่คาดว่าจะเกิดขึ้น (Expected Credit Loss : ECL) สำหรับไตรมาส 3/2565 ที่ 1,089 ล้านบาท เพิ่มขึ้น 34.1% จาก 812 ล้านบาท ในไตรมาส 2/2565 โดยการเพิ่มขึ้นบางส่วนเป็นผลมาจากการตั้งสำรอง เพื่อรองรับการขยายตัวของสินเชื่อโดยรวมที่ยังเติบโตได้ดี โดย ณ สิ้นไตรมาส 3/2565 KKP มีอัตราส่วนการตั้งสำรองหนี้อยู่ในระดับสูงที่ 159.7% โดยปรับเพิ่มขึ้นจาก 158.0% ณ สิ้นไตรมาส 3/2564
KKP ได้รับผลกระทบจากพ.ร.บ.สัญญาเช่าซื้อฉบับใหม่ ค่อนข้างจำกัด เนื่องจากปัจจุบันคิดดอกเบี้ยสินเชื่อเช่าซื้อรถยนต์สำหรับรถใหม่ต่ำกว่า 10% ส่วนรถใช้แล้วมีเพียงบางส่วน (รถยนต์ใช้แล้วที่มีอายุการใช้งานมานาน) ที่คิดดอกเบี้ยเกิน 15% ส่วนข้อกำหนดเกี่ยวกับลักษณะสัญญา คาดไม่ได้รับผลกระทบ เพราะธนาคารปฏิบัติตามเกณฑ์ Market Conduct ของธปท.อยู่แล้ว
สำหรับการประเมินมูลค่า (Valuation) ปัจจุบันหุ้น KKP ซื้อขายกันที่ P/E 7.87 เท่า ต่ำกว่าค่าเฉลี่ย P/E กลุ่มธนาคารพาณิชย์ที่ 9.94 เท่า ส่วนค่า P/BV ของหุ้น KKP อยู่ที่ 1.13 เท่า สูงกว่าค่าเฉลี่ยของกลุ่มธนาคารพาณิชย์ที่ 0.81 เท่า
…
รายชื่อผู้ถือหุ้นใหญ่
รายชื่อกรรมการ